**OBJAVA ZA MEDIJE**

**PREDSJEDNIK HAZU AKADEMIK ZVONKO KUSIĆ URUČIO NAGRADE „VLADIMIR NAZOR“ ZA NAJBOLJA UMJETNIČKA OSTVARENJA U 2015.**

**Zagreb, 19. lipnja 2016.** – Predsjednik Hrvatske akademije znanosti i umjetnosti **akademik Zvonko Kusić** uručio je u nedjelju 19. lipnja Nagrade „Vladimir Nazor" za najbolja umjetnička ostvarenja u Hrvatskoj za 2015. na području književnosti, glazbe, filma, likovnih i primijenjenih umjetnosti, kazališne umjetnosti te arhitekture i urbanizma. Uz akademika Kusića koji je predsjednik Odbora Nagrade „Vladimir Nazor", ova visoka priznanja na svečanosti u Hrvatskom državnom arhivu dobitnicima je uručio i ministar kulture **Zlatko Hasanbegović**. U svom je govoru akademik Kusić podsjetio da Hrvatska ove godine slavi 140. godišnjicu rođenja Vladimira Nazora, velikana hrvatske književnosti koji je još za života svojim stihovima i prozom stekao status nacionalnoga barda. „U Nazoru kao da se krije više pjesnika: bio je pjesnik probuđene nacionalne energije, njezine mitske snage, heroike i zanosa, pjesnik životne radosti, ali jednako tako i pjesnik povlačenja u sebe i svoj unutarnji svemir te socijalni pjesnik snažne empatije prema slabijima. Bio je pisac razigrane mašte i izrazito bujne ekspresije. Nazor je bio pjesnik snažne vjere u narod i smisao etičkih ideala, veliki pjesnik prirode, plodnosti i životne harmonije“, kazao je akademik Kusić, poručivši da je u ovim kriznim i nesigurnim vremenima Nazorov duh optimizma, zajedništva i vjere u sebe i snagu umjetnosti potrebniji nego ikad. „Njega nam i ove godine oživljuju dobitnici Nagrade Vladimir Nazor, koji ispisuju povijest suvremene hrvatske umjetnosti i kulture izgrađujući suvremeni hrvatski i europski identitet. Dokaz je to da hrvatski umjetnici idu ukorak sa svjetskim dosezima, svjesni svojih korijena, pripadnosti našemu srednjoeuropskom i mediteranskom kulturnom prostoru, ali i europskim i svjetskim kulturnim stremljenjima. Upravo poštujući i ističući vrijednosti hrvatskih umjetničkih postignuća, trajno ostajemo dionici europske i svjetske baštine jer u uvjetima globalizacije umjetnost je ta koja čuva i potvrđuje nacionalni identitet. Djela ovogodišnjih dobitnika svjedoci su specifičnosti suvremenoga trenutka, osebujnih stilova i različitih svjetonazora. To je najbolja potvrda pluralizma i živosti hrvatske kulturne i umjetničke scene, u vremenima kada se sve teže razlikuju stvarne vrijednosti od fikcija. Upravo nam umjetnost nudi bolje razumijevanje svijeta oko sebe, uporno šireći prostore slobode duha“, rekao je u svom govoru akademik Kusić.

Među dobitnicima Nagrade „Vladimir Nazor“ za životno djelo su i dvojica akademika, u području likovne i primijenjene umjetnosti **akademik Zlatko Keser** te na području književnosti **akademik Pavao Pavličić** koji se je i zahvalio u ime svih laureata. „Ova nagrada daje se onima koji su živjeli vlastitu umjetnost, baš kao što je to činio i Nazor. Zahvaljujemo svima onima koji su taj naš izbor prepoznali i vrednovali. Za nas je velika nagrada bilo već i to što smo dobili priliku da se umjetnošću bavimo, ali nam mnogo znači što nam se danas stavlja do znanja da to nismo činili uzalud“, poručio je akademik Pavličić.

Marijan Lipovac

Ured za odnose s javnošću i medije HAZU